## Més de 2.600 persones assistixen a la clausura de les XXXIII Lligues de l’Esport Adaptat IVASS-COPAVA

*** S’han entregat 1.700 medalles i 40 trofeus de les competicions i proves adaptades d’atletisme, bàsquet, futbol, *boccia* o colpbol**

Més de 2.600 persones amb discapacitat intel·lectual o amb dificultats cognitives i professionals de 56 centres ocupacionals, residències i centres de dia de les províncies de València i Castelló han assistit a la clausura de les XXXIII Lligues de l’Esport Adaptat IVASS-COPAVA, celebrada en la Ciutat de les Arts i les Ciències.

La directora general de l’Institut Valencià de Servicis Socials (IVASS), María José Rico, ha participat en l’entrega de premis juntament amb la presidenta de la Coordinadora de Recursos d’Atenció a Persones amb Diversitat Funcional Intel·lectual (COPAVA), Montserrat Rams, així com amb de personalitats destacades del món de l’esport.

En esta edició s’han entregat un total de 1.700 medalles (140 d’or, 80 de plata i bronze respectivament, i 1.400 per la participació) i 40 trofeus (18 per als primers llocs, 12 per als segons i 10 per als tercers) de les competicions de les diferents disciplines esportives i proves adaptades d’atletisme, bàsquet, futbol, senderisme, *boccia*, colpbol i petanca, que s’han disputat des de setembre del passat any fins a este mes de maig.

Han participat 13 centres de l’IVASS de la província de València, residències i centres ocupacionals de persones amb discapacitat intel·lectual i un centre de dany cerebral adquirit, així com treballadors amb discapacitat intel·lectual, física i sensorial del Centre Especial d’Ocupació SAU.

María José Rico ha felicitat totes les persones que fan possible la celebració d’estos campionats i, especialment, cada un dels participants “per l’esforç, la companyonia i l’esperit de superació demostrats en els diferents campionats”, i ha subratllat “la importància de promoure iniciatives com esta que promouen l’esport i els hàbits de vida saludable al mateix temps que contribuïxen a visibilitzar les persones amb discapacitat”.

Així mateix, ha recordat “el compromís de la Generalitat amb l’esport adaptat i inclusiu”, i ha recalcat que “estes lligues afavorixen la participació i l’intercanvi d’experiències de les persones amb discapacitat o amb dificultats cognitives, que gaudixen de l’esport en igualtat de condicions que la resta de la població”.

D’altra banda, ha ressaltat “la col·laboració de l’Ajuntament de València, de les institucions i de les empreses de la Comunitat Valenciana, que han aportat els seus productes i servicis de manera desinteressada perquè esta gran festa de l’esport adaptat es duguera a terme un any més”.

L’entrega de premis ha comptat amb la col·laboració de representants de les federacions esportives de la Comunitat Valenciana, clubs i associacions, així com destacats atletes de l’esport adaptat com David Casinos, Ruth Aguilar, Daniel Miñana, Ricardo Ten, Judith Tortosa, i amb personalitats com l’actor de cinema José De Luna, coprotagonista de la pel·lícula *Campeones*, guanyadora d’un Goya.

**Tallers i activitats**

Durant la jornada, en la qual s’han desenrotllat tallers i activitats d’oci inclusiu com fotoràpid, bàsquet en cadira de rodes o hoquei plus, els participants han comptat amb el suport i acompanyament del personal dels seus centres i d’estudiants voluntaris del cicle formatiu d’Atenció a Persones en Situació de Dependència del Centre de Formació Professional Rodrigo Giorgeta de València.

En la clausura de les XXXIII Lligues de l’Esport Adaptat IVASS-COPAVA, s’ha dut a terme una acció comunitària en record del voluntariat de la riuada, que ha consistit a pintar un mural amb el lema ‘Coloreando el barro’.

El matí ha estat amenitzat per una discomòbil i balls de zumba, i s’han succeït actuacions de danses regionals de la Comunitat Valenciana i de la batucada de Tymbals DiPercusión-Acción Social, de la qual també formen part algunes persones amb discapacitat usuàries de les vivendes tutelades de l’IVASS.

Fecha: 20/05/2025